Predkladacia správa

Do medzirezortného pripomienkového konania predkladá podpredseda vlády a minister spravodlivosti ako iniciatívny návrh zákona, ktorým sa mení a dopĺňa zákon č. 458/2003 Z. z. o zriadení Špeciálneho súdu a Úradu špeciálnej prokuratúry a o zmene a doplnení niektorých zákonov a mení zákon č. 141/1961 Zb. o trestnom konaní súdnom (Trestný poriadok) v znení neskorších predpisov.
Cieľom predkladaného návrhu zákona je oddialiť účinnosť vzniku Špeciálneho súdu a Úradu špeciálnej prokuratúry tak, aby mohli byť tieto orgány riadne konštituované a to vzhľadom na nevyhnutnosť vykonania bezpečnostných previerok kandidátov na funkcie sudcov a prokurátorov v týchto štátnych orgánoch, ako aj voľbu špeciálneho prokurátora Národnou radou Slovenskej republiky.
Návrh zákona nebude mať finančný, ekonomický ani environmentálny vplyv, ani vplyv na zamestnanosť.
Vzhľadom na obsah predloženého návrhu zákona nie je potrebné jeho prerokovanie v Rade hospodárskej a sociálnej dohody SR.
Návrh zákona sa predkladá do pripomienkového konania v skrátenom konaní, keďže nevytvorením týchto orgánov by mohlo dôjsť k ohrozeniu ľudských práv a základných slobôd.